Джэрыджэ Арсен и усэхэм дихьэххэр
Налшык къалэ дэт 25-нэ курыт еджапIэм къепхауэ лажьэ 46-нэ сабий садым иджыблагъэ зэхыхьэ гуапэ щекIуэкIащ. Ар теухуауэ щытащ усакIуэ, журналист цIэрыIуэ, «Эльбрус» тхылъ тедзапIэм адыгэбзэкIэ къыщыдэкI тхылъхэм я редактор Джэрыджэ Арсен.
ЗэIущIэм кърагъэблэгъат Джэрыджэ Арсен, абы ипхъу Бэрэгъун Марьянэ, Налшык къалэм егъэджэныгъэмкIэ и департаментым лъэпкъыбзэхэр егъэджынымкIэ и методист ЛIыIэщын Людмилэ, Кэнжэ къуажэ дэт 20-нэ курыт еджапIэм къепхауэ лажьэ 2-нэ сабий гъэсапIэр зи IэмыщIэ илъ Джэрыджэ Марианнэ, сабий садым и лэжьакIуэхэр, адэ-анэхэр, нэгъуэщIхэри.
ЗэIущIэр къызэзыгъэпэща IуэхущIапIэм адыгэбзэр щезыгъэдж Гъубжокъуэ Люсэ пшыхьыр къызэIуихри, япэщIыкIэ цIыкIухэм яригъэцIыхуащ я хьэщIэхэр. Ар Джэрыджэ Арсен и гъащIэм, и лэжьыгъэм яхутепсэлъыхьащ, сабийхэм нэхъ жыджэру яхуэтхэ ди усакIуэу зэрыщытыр яжриIащ.
ИужькIэ, гъэсэныгъэ-ущииныгъэ и лъэныкъуэкIэ щхьэпэ, сабиибзэм хуэ- щIауэ тха усэхэм зэпадзыжурэ сабий цIыкIухэр къеджащ. Арсен и псалъэхэр зыщIэлъ уэрэд зыбжани утыку кърахьащ. Дэтхэнэ сабийми къызэджэмрэ жиIэмрэ зэрызыхищIэр и нэгум къищырт. ИужькIэ абыхэм Iэмал яIащ и гъащIэм теухуа упщIэхэмкIэ усакIуэм зыхуагъэзэну.
Пшыхьым къыщекIуэкIа гъэщIэгъуэнхэм ящыщт сабий садым и лэжьакIуэхэри анэхэри, гупыж ящIу, Арсен и усэхэм щыщ къызэреджар. Абыхэм яхэтт усакIуэр щыстудента зэманым и Iэдакъэ къыщIэкIахэри.
46-нэ сабий гъэсапIэм и унафэщI Жылэ Иннэ зэIущIэр щызэхуищIыжым псалъэ дахэкIэ захуигъэзащ пшыхьыр зыгъэдэха псоми, гукъинэж щыхъун хуэдэуи, IуэхущIапIэм къыбгъэдэкIыу Арсен тыгъэкIэ хуэупсащ.
УсакIуэм фIыщIэ яхуищIащ зэхыхьэр къызэзыгъэпэщахэм, сабийхэм ягъэхьэзыра теплъэгъуэхэр игу зэрырихьар, нэхъыжьхэр къызэджа усэхэм куэд игу къызэрагъэкIыжар къыхигъэщащ.
ХЬЭРЭДУРЭ Аллэ.
